Diari Oficial de la Generalitat Valenciana


Sumari del DOGV 9560, del 23-03-2023 (2023/3053)

RESOLUCIÓ de 13 de febrer de 2023, del vicepresident segon i conseller d'Habitatge i Arquitectura Bioclimàtica d'adjudicació exepcional d'habitatges pertanyents al patrimoni públic de la Generalitat incloses al municipi del Pinós, per raons d'equilibri social
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9560

Data del DOGV
:   23-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3053


Data del document
:   13-02-2023

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Resolució

Descriptors 

:   * Vicepresidència Segona i Conselleria d'Habitatge i Arquitectura Bioclimàtica

RESOLUCIÓ de 13 de febrer de 2023, del vicepresident segon i conseller d'Habitatge i Arquitectura Bioclimàtica d'adjudicació exepcional d'habitatges pertanyents al patrimoni públic de la Generalitat incloses al municipi del Pinós, per raons d'equilibri social [2023/3053]  
Antecedents  
  
1. La Generalitat Valenciana és titular de 16 habitatges adquirits en virtut d'escriptura de compravenda, de data 31 març de 2022, que han passat a formar part del seu patrimoni públic d'habitatge al municipi del Pinós.  
2. Correspon a l'entitat valenciana d'habitatge i sòl la gestió i administració del patrimoni públic d'habitatge titularitat de la Generalitat en els termes expressats en la legislació vigent o en els convenis que subscriga amb l'Administració de la Generalitat, en virtut del que disposa l'article 72 de la Llei 16/2003, de 17 de desembre, de mesures fiscals, de gestió administrativa i financera i d'organització de la Generalitat, modificat per l'article 52 de la Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat, en la redacció donada per l'article 100, de la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, tenint adscrita per disposició legal la totalitat del patrimoni de promoció pública d'habitatge i sòl de la Generalitat.  
  
3. Situació que justifica l'excepcionalitat.  
La Llei de funció social estableix en l'article 7.3. que la Generalitat impulsarà i coordinarà l'acció pública dels ens locals en matèria d'habitatge, i avaluarà les necessitats socials per a donar resposta a les necessitats efectives d'habitatge.  
Sobre la base de les dades de l'últim Cens de Població i Habitatges, realitzat en 2011 al Pinós, podem saber que el 89 % dels habitatges principals estan en propietat, mentre que el 7 % són de lloguer. La falta d'habitatges en lloguer dificulta l'accés a la població en general, i especialment a aquells col·lectius que per les seues característiques es troben en situació de vulnerabilitat.  
Així mateix, es constata que per part de la població jove existeix una alta demanda d'habitatge al Pinós, atés que de les dades de l'INE, s'observa una baixada de la natalitat i, per tant, de la població jove. Per això, és necessari destinar un major nombre d'habitatges a persones joves perquè tinguen una solució residencial al Pinós i s'establisquen definitivament al municipi i no hagen d'emigrar a altres llocs, a fi d'evitar la pèrdua de població.  
4. El Decret 106/2021, de 6 d'agost, del Consell, del registre d'habitatge de la Comunitat Valenciana i del procediment d'adjudicació d'habitatges, en el capítol III, estableix el règim de cessió i adjudicació dels habitatges protegits de promoció pública i els habitatges del patrimoni públic d'habitatge de la Generalitat.  
5. L'article 35 de l'esmentat decret estableix una modalitat excepcional d'adjudicació d'habitatges protegits de promoció pública i dels habitatges del patrimoni públic d'habitatge de la Generalitat en atenció a circumstàncies extraordinàries o a especials necessitats de col·lectius determinats.  
6. L'article 7 paràgraf tercer de la Llei per la funció social de l'habitatge de la Comunitat Valenciana estableix que s'haurà de vetlar en tot cas per evitar la concentració i segregació espacial dels habitatges del parc públic, amb la finalitat de garantir la cohesió social. En conseqüència, amb l'objectiu de contrarestar les dinàmiques de segregació urbana, guetos i concentració de la pobresa, és necessari afavorir l'heterogeneïtat social en els habitatges, definint el perfil dels destinataris dels habitatges de nous edificis adquirits per la Generalitat Valenciana o d'alguns grups ja existents del patrimoni públic d'habitatge de la Generalitat, comptant amb la col·laboració dels serveis socials municipals que coneixen les necessitats d'aquests.  
  
La Generalitat Valenciana ha adquirit el compromís de destinar més d'un 10 % d'habitatges a persones amb diversitat funcional.  
Així mateix, en virtut del Conveni subscrit entre la Vicepresidència Segona i Conselleria d'Habitatge i Arquitectura Bioclimàtica i la Vicepresidència Primera i Conselleria d'Igualtat i Polítiques Inclusives, de 13.01.2021, es materialitza el compromís adquirit pel Govern del Botànic de reservar en l'oferta d'habitatges del patrimoni públic de la Generalitat, almenys, un 10 % dels habitatges a dones víctimes de violència masclista i persones que tinguen al seu càrrec.  
També, en atenció a l'Acord aconseguit entre el Consell Valencià de la Joventut i la Vicepresidència Segona i Conselleria d'Habitatge i Arquitectura Bioclimàtica, es destinarà un 40 % de l'oferta d'habitatge públic de la Generalitat a persones joves.  
La Llei per la funció social de l'habitatge, en l'article 2, prioritza l'atenció a les persones majors de 60 anys. D'aquesta manera, es pretén evitar la segregació d'aquest col·lectiu i fomentar l'aportació dels seus coneixements i experiència a les restants generacions, a fi de constituir un mecanisme de suport generacional i d'integració de les persones majors en tots els àmbits de la vida social.  
En conseqüència amb l'anterior, es considera convenient per a aconseguir una major heterogeneïtat social en l'edifici prioritzar l'adjudicació als col·lectius esmentats.  
7. D'altra banda, les polítiques d'habitatge desenvolupades en les últimes dècades han derivat en grups d'habitatge públic amb una elevada concentració de pobresa, que fa imprescindible actuar adoptant mesures per a afavorir l'equilibri social i evitar la segregació de les famílies vulnerables.  
A fi d'aconseguir una diversitat socioeconòmica des de la Vicepresidència Segona i Conselleria d'Habitatge i Arquitectura Bioclimàtica, es considera oportú que l'adjudicació es realitze a unitats de convivència els ingressos de la qual siguen iguals o superiors a 1 vegada l'IPREM, amb les excepcions que després s'esmentaran.  
  
Fonaments de dret  
I. És competent per a dictar aquesta resolució el vicepresident segon i conseller d'Habitatge i Arquitectura Bioclimàtica, d'acord amb el que disposa el Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència Segona i Conselleria d'Habitatge i Arquitectura Bioclimàtica.  
II. Article 57.1, de la Llei 8/2004, d'habitatge de la Comunitat Valenciana, en la redacció donada per l'article 77, de la Llei 3/2020, de 30 de desembre, de la Generalitat, de mesures fiscals, de gestió administrativa i financera i d'organització de la Generalitat 2021, estableix que les condicions d'adjudicació i cessió dels habitatges que integren el patrimoni públic d'habitatge seran realitzats pels procediments establits reglamentàriament i que podran atendre's preferentment, en el seu cas, les situacions diferenciades i singularitats en funció de les persones, famílies i col·lectius als quals van dirigides.  
  
III. L'article 35 del Decret 106/2021, de 6 d'agost, del Consell, del registre d'habitatge de la Comunitat Valenciana i del procediment d'adjudicació d'habitatge, estableix, en relació amb les modalitats d'adjudicació dels habitatges de promoció pública i les pertanyents al patrimoni públic d'habitatge, l'existència d'una modalitat d'adjudicació excepcional:  
«b) Excepcional.  
La persona titular de la conselleria competent en matèria d'habitatge podrà determinar l'aplicació d'un règim excepcional o especial d'adjudicació, en atenció a circumstàncies extraordinàries o a especials necessitats de col·lectius determinats, mitjançant resolució motivada. El procediment d'adjudicació seguirà els criteris establits per a cada promoció (…)»  
IV. Llei 2/2017, de 3 de febrer, de la Generalitat, per la funció social de l'habitatge de la Comunitat Valenciana, especialment els articles 2 i 7.  
Vistos els fets, les disposicions legals esmentades i les de general aplicació, així com la proposta de la directora general d'Habitatge i Regeneració Urbana, el vicepresident segon i conseller d'Habitatge i Arquitectura Bioclimàtica resol:  
  
  
  
Primer  
Qualificar de caràcter excepcional l'adjudicació dels 16 habitatges situats al carrer de Crema Marfil, disponibles al municipi del Pinós.  
  
Segon  
Destinar els habitatges esmentats en el resol primer per a l'adjudicació en arrendament a unitats de convivència inscrites en el Registre de Demanda d'Habitatge que complisquen els requisits per a ser adjudicatàries i amb les següents condicions addicionals:  
· Justificar ingressos iguals o superiors a 1 vegada l'IPREM que provinguen de les rendes del treball.A aquest efecte, tindran la consideració de rendes del treball les pensions del sistema de la Seguretat Social que deriven del treball que exercia el perceptor.  
En els supòsits de col·lectius víctimes de violència de gènere, majors de 60 anys i diversitat funcional, no serà necessari que els ingressos provinguen de rendes del treball ni operarà el límit d'ingressos d'1 vegada l'IPREM.  
· Pertànyer a algun dels col·lectius següents:  
· Joves menors de 35 anys: 7 habitatges (43,75 %)  
· Majors de 60 anys: 3 habitatges (18,75 %)  
· Famílies monoparentals: 1 habitatge (6,25 %)  
· Dones víctimes de violència de gènere: 1 habitatge (6,25 %)  
· Diversitat funcional en qualsevol membre de la unitat de convivència: 2 habitatges (12,50 %)  
La resta d'habitatges seran adjudicats per la modalitat d'adjudicació ordinària definida en l'article 31.1 a) o com a possibles urgències que puga plantejar l'ajuntament del Pinós, d'acord amb l'article 48 del Decret 106/2021: 2 habitatges (12,50 %).  
Els criteris de baremació seran els establits en el capítol III del Decret 106/2021, de 6 d'agost, del Consell, del registre d'habitatge de la Comunitat Valenciana i del procediment d'adjudicació d'habitatges, que regula el règim de cessió i adjudicació d'habitatges protegits de promoció pública i els habitatges del patrimoni públic d'habitatge de la Generalitat.  
  
Tercer  
El procediment de baremació de sol·licituds tindrà lloc l'endemà de la publicació en el DOGV d'aquesta resolució. Aquest procediment inclourà totes les unitats de convivència que es troben inscrites en el Registre de Demanda d'Habitatge de la Comunitat Valenciana en la data esmentada.  
En el cas que no hi haja demanda suficient per a algun dels col·lectius inclosos en el resol segon, es realitzarà una segona baremació en el termini d'1 mes.  
Si en aquesta segona baremació queda algun habitatge vacant per falta de sol·licitants inclosos en algun dels col·lectius específics definits, es tornarà a oferir, en primer lloc a la resta d'aquests col·lectius, i si així i tot queda vacant, sense limitació de col·lectiu específic, mantenint en tot cas la condició relativa a ingressos mínims establida en el resol segon.  
La inscripció s'ha de realitzar telemàticament des de la pàgina web d'EVHA o des d'https://www.gva.es/es/inicio/procedimientos'id\_proc=21549.  
  
Contra aquesta resolució que posa fi a la via administrativa, es podrà interposar un recurs potestatiu de reposició en el termini d'un mes comptat a partir de ser notificada, de conformitat amb el que disposa l'article 112 amb relació als articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o directament un recurs contenciós administratiu davant la sala contenciosa administrativa corresponent en el termini de dos mesos, comptats a partir de l'endemà de ser rebuda aquesta, d'acord amb el que estableixen els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
Tot això, sense perjudici que es puga fer ús de qualsevol altre recurs que es considere oportú.  
  
València, 13 de febrer 2023.- El vicepresident segon i conseller d'Habitatge i Arquitectura Bioclimàtica: Héctor Illueca Ballester.